ໃນວັນພຸດ ວັນທີ 23 ເມສາ 2014 ທີ່ຜ່ານມາ, ທີ່ຕະຫຼາດຫຼັກຊັບລາວ ໄດ້ມີພິທີເຊັນບົດບັນທຶກຄວາມເຂົ້າໃຈ 3 ຝ່າຍລະຫວ່າງ ຕະຫຼາດຫຼັກຊັບລາວ, ຄະນະເສດຖະສາດ ແລະ ບໍລິຫານທຸລະກິດ ຂອງມະຫາວິທະຍາໄລແຫ່ງຊາດລາວ ແລະ ບໍລິສັດ ຫຼັກຊັບເອພີເອັມລາວ ຈຳກັດ ເຊິ່ງມີຈຸດປະສົງເພື່ອຮ່ວມກັນສ້າງການຮ່ວມມືໄລຍະຍາວໃນການພັດທະນາຫຼັກສູດການສຶກສາດ້ານຫຼັກຊັບ ແລະ ຄວາມຮູ້ພື້ນຖານກ່ຽວກັບຕະຫຼາດທຶນ ເພື່ອເຜີຍແຜ່ຄວາມຮູ້ໃຫ້ແກ່ ບຸກຄົນທົ່ວໄປທີ່ມີຄວາມສົນໃຈໃນທຸລະກິດຫຼັກຊັບ ໂດຍສະເພາະແມ່ນ ຮ່ວມມືກັນໃນການພັດທະນາ ແລະ ຈັດການເຝິກອົບຮົມໃນຫຼັກສູດ “ແຜນລາຍການເຝິກອົບຮົມ-ການທະນາຄານເພື່ອການລົງທຶນຢ່າງມືອາຊີບລາວ” ຂຶ້ນ. ໃນພິທີດັ່ງກ່າວ, ທ່ານ ຮສ. ເດດພູວັງ ມູລຮັຕນ໌, ປະທານຄະນະຫົວໜ້າໃຫຍ່ຜູ້ບໍລິຫານ ຕະຫຼາດຫຼັກຊັບລາວ, ທ່ານ ຮສ. ສົມຈິດ ສຸກສະຫວັດ, ຄະນະບໍດີຄະນະເສດຖະສາດ ແລະ ບໍລິຫານທຸລະກິດ, ທ່ານ ສົມພົບ ສັກພັນພະນົມ, ຫົວໜ້າໃຫຍ່ຜູ້ບໍລິຫານ ບໍລິສັດ ຫຼັກຊັບເອພີເອັມລາວ ຈຳກັດ ໄດ້ເປັນກຽດຕາງໜ້າໃຫ້ທັງ 3 ຝ່າຍໃນການເຊັນບົດບັນທຶກຄວາມເຂົ້າໃຈສະບັບດັ່ງກ່າວ ເຊິ່ງໄດ້ເຂົ້າຮ່ວມເປັນສັກຂີພະຍານໂດຍ ທ່ານ ແທ ຈູແຊ, ຮອງປະທານຄະນະ, ຫົວໜ້າຝ່າຍດຳເນີນງານ ຕະຫຼາດຫຼັກຊັບລາວ, ທ່ານ ຮສ. ແສງຈັນ ຈັນທະເສນ, ຮອງຄະນະບໍດີຄະນະເສດຖະສາດ ແລະ ບໍລິຫານທຸລະກິດ, ທ່ານ ຮສ. ດຣ. ພູເພັດ ກ້ຽວພິລາວົງ, ຮອງຄະນະບໍດີຄະນະເສດຖະສາດ ແລະ ບໍລິຫານທຸລະກິດ, ທ່ານ ນາງ. ສຸດາ ປິຕະວັນ, ຜູ້ອຳນວຍການ ຝ່າຍບໍລິຫານ ບໍລິສັດ ຫຼັກຊັບເອພີເອັມລາວ ຈຳກັດ ແລະ ພະນັກງານວິຊາການທີ່ກ່ຽວຂ້ອງຈຳນວນໜຶ່ງຈາກທັງ 3 ພາກສ່ວນ. ພິທີດັ່ງກ່າວໄດ້ສິ້ນສຸດລົງພ້ອມດ້ວຍຜົນສຳເລັດອັນຈົບງາມໃນຕອນບ່າຍຂອງວັນດຽວກັນ.